DA Den Europæiske Unions Tidende CE 84/75

(2004/C 84 E/0080)

SKRIFTLIG FORESPØRGSEL E-3643/03

af Salvador Jové Peres (GUE/NGL) til Kommissionen

(9. december 2003)

Om: Reform af den fælles markedsordning for olivenolie

Rådet fastsatte i 1998 nogle nationale garantimængder for olivenolie på grundlag af nogle tal, som Kommissionen selv og Revisionsretten i sin særberetning 2/98 satte spørgsmålstegn ved. En af målsætningerne for reformen af den fælles markedsordning fra 1998 var at tilvejebringe pålidelige oplysninger om den virkelige produktionssituation. Overskridelse af de nationale garantimængder medførte visse sanktioner, som havde indflydelse på den støtte, der blev modtaget i perioden 2000-2002. Kommissionen foreslår i sit nuværende forslag at anvende denne periode som udgangspunkt for beregningen af den fremtidige støtte.

Mener Kommissionen ikke, at anvendelse af oplysninger, som den selv har betegnet som mindre pålidelige, ville føre til forvridninger i den fremtidige tildeling af støtte? Hvilke arbejder har Kommissionen anvendt til at kontrollere de oplysninger, der blev brugt til fastlæggelse af de nationale garantimængder i 1998? Hvad var resultaterne?

På Det Internationale Olivenolieråds møde i november 1996 blev der indført nogle minimale ændringer, der for Grækenlands vedkommende bestod i en gennemsnitlig nedskæring af produktionen på 8 % og af lagrene på 63 %, for Italiens vedkommende nedskæring af lagrene med 54 % og en forøgelse af produktionen på 3 % og for Spaniens vedkommende en lille nedskæring i produktionen. Dermed antydes det, at forbruget af olivenolie i Italien og Grækenland skulle være meget højere, uden at det er blevet påvist. Hvordan vil Kommissionen forklare de justeringer, der blev foretaget på Det Internationale Olivenolieråds møde i november 1996? Er det ikke muligt, at der findes andre og mere sandsynlige forklaringer, i betragtning af at de produktionsmængder, der blev brugt som grundlag for fastlæggelsen af de nationale garantimængder, ikke var helt pålidelige?

Svar afgivet på Kommissionens vegne af Franz Fischler

(22. januar 2004)

Den fordeling af de nationale garantimængder, som Rådet fastsatte i 1998, blev foretaget på grundlag af flere faktorer, bl.a. produktionen i den foregående femårsperiode, med undtagelse af produktionsår med ekstreme udsving, og sektorens situation i de forskellige medlemsstater.

De oplysninger, der blev tilvejebragt i forbindelse med de uafhængige undersøgelser Olistat og Oliarea, har bekræftet, at fordelingen af de nationale garantimængder var i overensstemmelse med produktionsstrukturen i 1998.

Kommissionen foreslår, at de nationale lofter, som det er tilfældet for de øvrige sektorer, der er omfattet af den første del af reformen, beregnes på grundlag af gennemsnittet af udbetalingerne til producenterne i referenceperioden, der for olivenolie er produktionsårene 2000/01-2002/03. Denne referenceperiode er et nøgleelement i reformen, idet den gør det muligt at sikre logisk og budgetmæssig sammenhæng i behandlingen af de forskellige sektorer i den fælles landbrugspolitik.

Det Internationale Olivenolieråd (IOOC) har på Kommissionens anmodning endnu engang gennemgået de statistiske serier for medlemsstaterne for at opnå bedre sammenhæng mellem de forskellige oplysninger og navnlig markedspriserne.

Gennemgangen af de anvendte statistiske metoder har vist, at tallene for olivenolieforbruget i nogle medlemsstater kun omfattede den olie, der var blevet anvendt til konsum, og ikke olie til industriel anvendelse eller svind, som de skulle. Det har desuden vist sig, at markedsføringsstrukturerne i nogle medlemsstater gjorde, at mange af tallene for disse kun kunne oplyses med en nøjagtighed på 12 %.